ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3154/98

υποβολή: María Estevan Bolea (PPE) προς την Επιτροπή

(19 Οκτωβρίου 1998)

Θέμα: Ευρωπαïκό Σχέδιο CAEMIS

To πρόγραμμα ΙΝΝΟVΑΤΙΟΝ της 13ης Γενικής Διεύθυνσης της Ευρωπαϊκής Επιτροπής χρηματοδότησε το Ευρωπαϊκό Σχέδιο CAEMIS E1 (Πληροφορικά συστήματα Περιβαλλοντικής διαχείρισης με τη βοήθεια υπολογιστή) -κώδικες IN 10359D και IN 20603A- το οποίο συνίσταται στην ανάπτυξη ενός λογισμικού για την περιβαλλοντική διαχείριση επιχειρήσεων. Θα θέλαμε να γνωρίζουμε:

Σε ποιον απευθύνεται αυτό το πρόγραμμα;

Σε ποιες χώρες κυκλοφορεί;

Ποιο είναι το συνολικό του κόστος;

Τι χρηματοδότηση έλαβε από την Ευρωπαϊκή Επιτροπή;

Ποιες επιχειρήσεις έλαβαν αυτήν την οικονομική ενίσχυση;

Απάντηση από τον κ. Bangemann εξ ονόματος της Επιτροπής

(24 Νοεμβρίου 1998)

Το έργο Caemis (συστήματα πληροφοριών περιβαλλοντικής διαχείρισης με τη βοήθεια υπολογιστή, κωδικός συμβολαίου ΙΝ10359Ι) αποσκοπεί στην προώθηση των συστημάτων υποστήριξης τεχνολογίας των πληροφοριών που χρησιμοποιούνται σε επιχειρήσεις που ασχολούνται με περιβαλλοντική διαχείριση, καθώς και στον περιορισμό των περιβαλλοντικών κινδύνων σε τεχνικές διεργασίες και στη λειτουργία μονάδων παραγωγής όσον αφορά την ανθρώπινη υγεία και ασφάλεια. Οι αγορές στόχοι είναι η βιομηχανία τροφίμων και φαρμακευτικών ειδών και ο τομέας των μεταφορών. Τα συμμετέχοντα κράτη μέλη είναι η Δανία, η Ισπανία, η Ιρλανδία και η Αυστρία. Η συνολική δαπάνη του έργου ανέρχεται σε 3,74 εκατ. Ecu με κοινοτική συνεισφορά ύψους 880.000 Ecu. Τον όμιλο του έργου αποτελούν οι: Randa Group (Ισπανία), Rendan A/S Danish Environmental Management Center (Δανία), LMS Umweltsysteme Gesellschaft mbΗ (Αυστρία); Banestyrelsen - Danish Railway Maintenance (Δανία); University College, Cork (Ιρλανδία); Dairygold Co-Operative Society Ltd. (Ιρλανδία); Groupo Uriach (Ισπανία).

Το έργο Caemis-NETS (Κωδικός σύμβασης ΙΝ20603Α) είναι συνοδευτικό μέτρο, επίσης χρηματοδοτούμενο από το πρόγραμμα Innovation (καινοτομία). Με το έργο αυτό αποσκοπείται να διαπιστωθεί, σε επιλεγμένες δοκιμαστικές αγορές, οι δυνατότητες επέκτασης του έργου Caemis σε όλους τους βιομηχανικούς τομείς καθώς και στα διάφορα κανονιστικά περιβάλλοντα των κρατών μελών. Οι αγορές στόχοι είναι η βιομηχανία τροφίμων και φαρμακευτικών ειδών καθώς και ο τομέας των μεταφορών. Τα συμμετέχοντα κράτη μέλη είναι η Δανία, η Ισπανία, η Ιρλανδία και η Αυστρία. Η συνολική δαπάνη του έργου ανέρχεται σε 287,723 Ecu με κοινοτική συνεισφορά ύψους 199,839 Ecu. O όμιλος του έργου αποτελείται από: University College, Cork (Ιρλανδία); Imperial College of Science, Technology and Medicine (Μεγάλη Βρεττανία); LMS Umweltsysteme Gesellschaft mbΗ (Αυστρία); Randa Group (Ισπανία), Rendan A/S Danish Environmental Management Center (Δανία);
ΓΡΑΠΤΗ ΕΡΩΤΗΣΗ E-3151/98

υποβολή: Panayotis Lambrias (PPE) προς την Επιτροπή

(19 Οκτωβρίου 1998)

Θέμα: Διευρυμένο σχέδιο κοινής αντιμετώπισης δασικών πυρκαγιών στη Μεσόγειο, στα πλαίσια της κοινοτικής πολιτικής αστικής άμυνας

Δεδομένης της θέσης που εξέφρασε στο πρόσφατο ψήφισμά του το Ευρωπαϊκό Κοινοβούλιο για εφαρμογή κοινοτικής δασικής πολιτικής που θα λαμβάνει υπόψη την ιδιαιτερότητα των δασών της Μεσογείου και καθιέρωσης μόνιμης συνεργασίας μεταξύ των στόλων πυροσβεστικών αεροσκαφών των κρατών μελών, ερωτάται η Επιτροπή αν αντιμετωπίζει το ενδεχόμενο να προβεί στη δημιουργία διευρυμένου σχεδίου αντιμετώπισης των πυρκαγιών των δασών, ιδιαίτερα στις χώρες του Νότου, στα πλαίσια της πολιτικής αστικής άμυνας.

Η υλοποίηση ενός τέτοιου σχεδίου θα συνεπάγετο σημαντική εξοικονόμηση πόρων από την αγορά του αναγκαίου υλικού για την αντιμετώπιση των πυρκαγιών, και θα οδηγούσε σε συντονισμό ενεργειών καθώς και σε ανταλλαγή εμπειρίας, τεχνογνωσίας και πληροφοριών μεταξύ των κρατών μελών, με αποτέλεσμα την αποτελεσματικότερη αντιμετώπιση των πυρκαγιών και τη μείωση του μεγέθους των καταστροφών.

Σκέπτεται η Επιτροπή να αναλάβει την πρωτοβουλία και να θέσει υπό την αιγίδα της το προαναφερθέν διευρυμένο σχέδιο αντιμετώπισης, λαμβάνοντας υπόψη ότι η αλλαγή του κλίματος αναμένεται να συμβάλει στην περαιτέρω αύξηση των πυρκαγιών στη Μεσόγειο;

Απάντηση της κας Bjerregaard εξ ονόματος της Επιτροπής

(27 Νοεμβρίου 1998)

Η Επιτροπή, από πολλά χρόνια, στηρίζει τις προσπάθειες των κρατών μελών στον τομέα της καταπολέμησης των δασικών πυρκαγιών. Στα κράτη μέλη του νότου, ιδίως, έχουν διοργανωθεί, εργαστήρια αυτοκρατάρτισης που καθιστούν δυνατές τις ανταλλαγές εμπειρίας και, από το 1996, εγκαθιδρύθηκε ένα σύστημα ανταλλαγής εμπειρογνωμόνων. Επιπλέον, κάθε χρόνο κατά τη θερινή περίοδο, με την υποστήριξη της Επιτροπής, λειτουργεί σύστημα ανταλλαγής πληροφοριών μεταξύ κρατών μελών, όσον αφορά τα επίπεδα κινδύνων.

Απόδειξη του ότι η Επιτροπή υποστηρίζει την ανάπτυξη της αλληλοβοήθειας μεταξύ των κρατών μελών, σε περίπτωση δασικών πυρκαγιών, είναι το γεγονός ότι χάρη στην υποστήριξη αυτή, το 1994 κατέστη δυνατό να ολοκληρωθεί μια διοικητική συμφωνία για την χρήση από κοινού των εναέριων μέσων καταπολέμησης των πυρκαγιών μεταξύ Ιταλίας και Γαλλίας.

Στο πλαίσιο του τωρινού προγράμματος κοινοτικής δράσης για την προστασία των πολιτών, η Επιτροπή είναι έτοιμη να προσφέρει πρόσθετη υποστήριξη και να συνοδεύσει κάθε πρωτοβουλία που θα αποσκοπούσε στη βελτίωση αυτής της αμοιβαίας συνεργασίας μεταξύ των κρατών μελών ώστε να αυξηθεί η αποτελεσματικότητά της και να μειωθούν οι επιπτώσεις των εν λόγω καταστροφών.
ΓΡΑΠΤΗ ΕΡΩΤΗΣΗ E-3496/98

υποβολή: Bernd Posselt (PPE) προς την Επιτροπή

(25 Νοεμβρίου 1998)

Θέμα: Έντυπα αιτήσεων για το πρόγραμμα "Νεολαία για την Ευρώπη"

Τα έντυπα αιτήσεων για το πρόγραμμα "Νεολαία για την Ευρώπη" περιλαμβάνουν 15 τουλάχιστον σελίδες με πολυάριθμες, εν μέρει μόνο αναγκαίες ερωτήσεις. Για το λόγο αυτό αποτελούν μεγάλο πρόσκομμα για τα στελέχη νεότητας που προσφέρουν τις υπηρεσίες τους δωρεάν και, μη έχοντας πείρα τέτοιων εντύπων, ταλαιπωρούνται με τη σύνταξη αυτών των αιτήσεων ενώ με τον τρόπο αυτό ευνοούνται μονομερώς οι μεγάλοι φορείς που διαθέτουν υπαλλήλους επί πληρωμή. Δεν νομίζω ότι αυτό είναι το νόημα του ευρωπαϊκού έργου στον τομέα της νεότητας. Ακόμη και στην Ομοσπονδιακή Δημοκρατία της Γερμανίας τα έντυπα των σχετικών προγραμμάτων είναι πολύ πιο σύντομα και σαφή.

Διαβλέπει η Επιτροπή δυνατότητες να απλουστευθεί η γραφειοκρατία σύμφωνα με τις απαιτήσεις του τομέα της νεότητας.

Απάντηση της κας Cresson εξ ονόματος της Επιτροπής

(14 Δεκεμβρίου 1998)

Το πρόγραμμα "Νεολαία για την Ευρώπη III" λήγει στο τέλος του 1999. Δεν προβλέπεται βασική τροποποίησ των εντύπων αυτού του πολύ δημοφιλούς πρόγραμμα για το τελευταίο έτος του.

Η διαμόρφωση των εντύπων υποβολής αίτησης για τις διάφορες ενέργειες επιτρέπει κατ' αρχάς την προσεκτικότερη δυνατή αξιολόγηση στο πλαίσιο της επιλογής των σχεδίων. Τα έντυπα πρέπει επίσης να επιτρέπουν να διαπιστωθεί κατά πόσο οι ίδιοι οι νέοι συμμετέχουν στις δραστηριότητες. Εξάλλου τα στοιχεία που περιέχονται στο σχέδιο αποτελούν τη βάση για τον έλεγχο της επιτυχίας σε ό,τι αφορά το περιεχόμενο και τον προϋπολογισμό που πραγματοποιείται μετά την υποβολή της τελικής έκθεσης.

Η Επιτροπή έχει ωστόσο επίγνωση του ότι ορισμένοι υποψήφιοι θεωρούν τα έντυπα επιβάρυνση. Για το λόγο αυτό η Επιτροπή θα φροντίσει ιδιαιτέρως και θα απλοποιήσει,στο μέτρο του δυνατού, τα έντυπα για το μελλοντικό πρόγραμμα για τη Νεολαία που θα αρχίσει το 2000.
ΓΡΑΠΤΗ ΕΡΩΤΗΣΗ E-3325/98

υποβολή: Marjo Matikainen-Kallström (PPE) προς την Επιτροπή

(10 Νοεμβρίου 1998)

Θέμα: Συνέπειες της ρωσικής κρίσης στην πυρηνική ασφάλεια της χώρας

Λόγω της επιδεινούμενης πολιτικής και οκονομικής κρίσης στη Ρωσία, ο τομέας διαχείρισης της ενέργειας της χώρας αντιμετωπίζει ήδη σοβαρά προβλήματα. Σύμφωνα με πρόσφατες δημοσιογραφικές πληροφορίες, λόγω των προβλημάτων έχει, μεταξύ άλλων, εκκινήσει η διαδικασία για την κήρυξη σε πτώχευση λόγω υπερόγκων χρεών του ευρισκομένου πλησίον της Αγίας Πετρούπολης πυρηνικού σταθμου του Sosnovyi Bor, ενώ οι εργαζόμενοι στους πυρηνικούς σταθμούς της Χερσονήσου Κόλα δεν έχουν λάβει τους μισθούς τους εδώ και αρκετούς μήνες.

Πόσο μεγάλο κίνδυνο αποτελεί, κατά τη γνώμη της Επιτροπής, για την πυρηνική ασφάλεια στη Ρωσία η κρίση που μαστίζει τη χώρα; Σε ποιές ενέργειες προτίθεται να προβεί η Επιτροπή σε συνεργασία με τις αρμόδιες αρχές της Ρωσίας για την καταγραφή των προκληθέντων λόγω της κρίσης προβλημάτων εν σχέσει με την πυρηνική ασφάλεια;

Απάντηση του κυρίουvan den Broek εξ ονόματος της Επιτροπής

(1 Δεκεμβρίου 1998)

Η Επιτροπή είναι, φυσικά, ανήσυχη για τις επιπτώσεις που θα προκαλέσει η παρούσα κρίση της Ρωσίας στην πυρηνική ασφάλεια. Η παρούσα κατάσταση επιβεβαιώνει τη σημασία που είχε αποδώσει η Επιτροπή στις δραστηριότητες στον τομέα αυτό. Ειδικότερα μέσω ενός ζευγαρώματος μεταξύ των κοινοτικών εγκαταστάσεων και των περισσότερων ενεργειακών εργοστασίων στη Ρωσία, η Επιτροπή στηρίζει τη μόνιμη εποπτεία της κατάστασης στις εγκαταστάσεις αυτές, τη μεταφορά κοινοτικών μεθόδων εργασίας και σημαντικές προμήθειες εξοπλισμού σχετικού με την ασφάλεια.

Η ρωσική κρίση έχει επίσης τονίσει το γεγονός ότι η πυρηνική ασφάλεια δεν αποτελεί μόνο ένα τεχνικό θέμα, αλλά ένα οικονομικό και διαρθρωτικό θέμα και θα πρέπει να το αντιμετωπίσουμε με τον τρόπο αυτό. Γιάυτό το λόγο, η Επιτροπή έχει περιλάβει την παροχή βοήθειας για την αναδιάρθρωση του πυρηνικού τομέα στη Ρωσία όπως και του προγράμματός του.

Όσον αφορά τη μη καταβολή αμοιβών, θα πρέπει να σημειωθεί ότι αυτό αποτελεί χρόνιο πρόβλημα και θα μπορούσε να διερωτηθεί κανείς αν η τρέχουσα κρίση θα το επιδεινώσει ακόμα. Εντούτοις, η καταβολή των μισθών αποτελεί το επίκεντρο του προγράμματος της νέας κυβέρνησης και ελπίζεται ότι η κυβέρνηση θα αντιμετωπίσει τα αίτια του προβλήματος αυτού στη ρίζα τους.
ΓΡΑΠΤΗ ΕΡΩΤΗΣΗ E-3434/98

υποβολή: María Estevan Bolea (PPE) προς την Επιτροπή

(24 Νοεμβρίου 1998)

Θέμα: Πυρκαγιές στις ανατολικές περιοχές της Ρωσίας

Από την περασμένη άνοιξη οι ανατολικές περιοχές της Ρωσίας (η νήσος Σαχαλίν και η περιοχή του Γιαβαρόβσκ) υφίστανται τις επιπτώσεις μεγάλου αριθμού πυρκαγιών. Ένα ξηρό και ζεστό καλοκαίρι με ισχυρούς ανέμους σε συνδυασμό με την απουσία κάθε είδους μέσου για την καταπολέμηση αυτών των πυρκαγιών είχαν ως αποτέλεσμα την καταστροφή περισσότερων από 1.800.000 εκτάρια δάσους. Πάρα απ' αυτήν την ανυπολόγιστη απώλεια, βρίσκονται σε κίνδυνο μοναδικά είδη πανίδας, όπως η τίγρις του Ουσούρι, που τα αποθέματά της μειώθηκαν κατά 80 %. Σήμερα, οι πυρκαγιές αυτές παραμένουν ανεξέλεγκτες επιφέροντας απώλειες στο βιολογικό πλούτο και προκαλώντας αρνητικές επιπτώσεις στις παγκόσμιες κλιματολογικές συνθήκες.

Είναι εν γνώσει της Επιτροπής αυτή η κατάσταση;

Σκοπεύει η Επιτροπή να συμβάλει με κάποιας μορφής οικονομική ή/και υλική βοήθεια στην αποτροπή αυτής της οικολογικής καταστροφής;

Απάντηση του κυρίουvan den Broek εξ ονόματος της Επιτροπής

(8 Δεκεμβρίου 1998)

Η Επιτροπή γνωρίζει το πρόβλημα των πυρκαγιών στα δάση της Ρωσικής Ομοσπονδίας, όχι μόνο στην περιοχή Sakhalin και Khabarosk, αλλά επίσης σε άλλες περιοχές της επικράτειας. Κάθε χρόνο καταστρέφονται ή χάνονται ένα ως τρία εκατομμύρια εκτάρια από πυρκαγιά.

Η Επιτροπή, στα πλαίσια του προγράμματος δράσης Tacis 1997, σχεδίασε ειδικά ένα πρόγραμμα που απευθύνεται στο θέμα αυτό το οποίο θα αρχίσει στις επόμενες εβδομάδες. Ονομάζεται "Improvement in forest fire response systems (βελτίωση στα συστήματα ανταπόκρισης στη δασική πυρκαγιά)" και ο κύριος στόχος του είναι η βελτίωση της ανταπόκρισης στην καταπολέμηση της πυρκαγιάς της υπηρεσίας πυρκαγιών στα δάση της Ρωσικής Ομοσπονδίας, τόσο όσον αφορά τον χρόνο όσο και την ποιότητα. Από το πρόγραμμα θα επωφεληθούν άμεσα ή έμμεσα τρία περιφερειακά κέντρα (Pushkino, Krasnoyarsk και Khabarosk).

Η λεπτομερής περιγραφή του προγράμματος αυτού θα αποσταλεί απευθείας στο αξιότιμο μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1986/98

υποβολή: Nikitas Kaklamanis (UPE) προς την Επιτροπή

(30 Ιουνίου 1998)

Θέμα: Προβλήματα με το Γραφείο Τροφίμων και Κτηνιατρικής στο Δουβλίνο

Έχει παρέλθει σχεδόν ένας χρόνος από την εγκατάσταση και έναρξη λειτουργίας στο Δουβλίνο του Γραφείου Τροφίμων και Κτηνιατρικής της 24ης Γενικής Διεύθυνσης της Ευρωπαϊκής Επιτροπής.

Ερωτάται η Επιτροπή:

1. Με εξαίρεση τις αυξημένες δαπάνες λόγω προσλήψεως νέου προσωπικού, έχουν αυξηθεί τα λειτουργικά έξοδα του Γραφείου Τροφίμων και Κτηνιατρικής μετά την εγκατάστασή του στο Δουβλίνο;

2. Σε ποίους λόγους αποδίδεται η αύξηση αυτή σε σύγκριση με τα προηγούμενα χρόνια και τί ποσοστό αντιπροσωπεύει;

3. Συνοδεύεται η αύξηση των λειτουργικών εξόδων του Γραφείου με παράλληλη αύξηση της παραγωγικότητάς του;

4. Αν η παραγωγικότητα/αποτελεσματικότητα του Γραφείου δεν είναι ανάλογη της αύξησης των λειτουργικών του εξόδων, πού οφείλεται αυτό και τί μέτρα σκοπεύει να πάρει η Επιτροπή για τη βελτίωση αυτής της δυσαναλογίας;

Απάντηση της κας Bonino εξ ονόματος της Επιτροπής

(17 Σεπτεμβρίου 1998)

1.-2. Η μεταφορά του Γραφείου Τροφίμων και Κτηνιατρικών θεμάτων (FVO) από τις Βρυξέλλες στο Δουβλίνο είχε ως αποτέλεσμα ορισμένα έξοδα. Ειδικότερα, ενοικιάστηκε προσωρινά ένα κτίριο με ενοίκιο 250 ECU ανά τετραγωνικό μέτρο και εξοπλίστηκε. Αν το Γραφείο είχε παραμείνει στις Βρυξέλλες, θα έπρεπε να ενοικιαστεί και να εξοπλιστεί παρόμοιος χώρος γραφείων. Πρέπει να σημειωθεί ότι, με βάση πρόσφατες εκτιμήσεις, το μέσο κόστος κάποιου συγκρίσιμου προσωρινού χώρου γραφείων στις Βρυξέλλες και στο Δουβλίνο είναι παραπλήσιο και ανέρχεται σε 250 ECU περίπου ανά τετραγωνικό μέτρο.

Επιπλέον, οι δαπάνες για τις αποστολές του προσωπικού του Γραφείου Τροφίμων και Κτηνιατρικών θεμάτων είναι υψηλότερες ως αποτέλεσμα της συμμετοχής τους σε συνεδριάσεις στις Βρυξέλλες. Ο συνολικός προϋπολογισμός των αποστολών του Γραφείου Τροφίμων και Κτηνιατρικών θεμάτων για το 1998 εκτιμάται ότι ανέρχεται σε 900 000 ECU, αλλά μόνο ένα μικρό σχετικά μέρος του οφείλεται σε αποστολές από το Δουβλίνο στις Βρυξέλλες.

3.-4. Η αποστολή του Γραφείου είναι να παρακολουθεί την τήρηση ενός ευρέος φάσματος νομοθεσίας περί υγιεινής των τροφίμων, του κτηνιατρικού τομέα και των φυτών και να συμβάλλει στη διατήρηση της εμπιστοσύνης στα τρόφιμα που προσφέρονται στον ευρωπαίο καταναλωτή. Εξαιτίας της φύσης της αποστολής αυτής, η Επιτροπή έχει την άποψη ότι τυχόν λεπτομερής εκτίμηση της απόδοσης του Γραφείου μπορεί να γίνει μόνο μεσοπρόθεσμα έως μακροπρόθεσμα.

Το Γραφείο βρίσκεται σε ένα μεταβατικό στάδιο της ανάπτυξής του. Στεγάζεται σε προσωρινές εγκαταστάσεις ενώ προσλαμβάνεται προσωπικό στο οποίο παρέχεται αρχική κατάρτιση σε συνεχή βάση. Εκτιμάται ότι έως την ολοκλήρωση του παρόντος σταδίου θα παρέλθουν ένα έως δύο έτη ακόμα. Με την επιφύλαξη των πρακτικών δυσχερειών, εκτιμάται ότι, κατά το πρώτο έτος λειτουργίας του, το Γραφείο θα έχει ολοκληρώσει 360 περίπου αποστολές επιθεώρησης σε ολόκληρο τον κόσμο.
ΓΡΑΠΤΗ ΕΡΩΤΗΣΗ E-2369/98

υποβολή: Daniel Varela Suanzes-Carpegna (PPE) προς την Επιτροπή

(27 Ιουλίου 1998)

Θέμα: Αποτελέσματα της συνάντησης μεταξύ του Γενικού Διευθυντή Αλιείας της Ευρωπαïκής Επιτροπής και του Υφυπουργού Αλιείας του Καναδά

Μετά την πρόσφατη διάσκεψη κορυφής μεταξύ της Ευρωπαϊκής Ένωσης και του Καναδά που πραγματοποιήθηκε στις Βρυξέλλες στις 14 Μαΐου 1998, κατά την οποία οι καναδικές αρχές ανέλαβαν την δέσμευση να επανεξετάσουν τις εξωεδαφικές πτυχές του επίμαχου σχεδίου νόμου αλιείας C-27, πραγματοποιήθηκε στις Βρυξέλλες στις 23 Ιουνίου συνάντηση μεταξύ του Γενικού Διευθυντή Αλιείας της Επιτροπής και του Υφυπουργού Αλιείας του Καναδά.

Μπορεί η Επιτροπή να μας πληροφορήσει για τα αποτελέσματα της εν λόγω συνάντησης και, ιδιαίτερα, για την πρόοδο που έχει σημειωθεί σε σχέση με την επανεξέταση εκ μέρους των καναδικών αρχών των εξωεδαφικών πτυχών που περιλαμβάνονται στο προειρημμένο σχέδιο νόμου περί αλιείας του Καναδά;

Συγκεκριμένα, θα μπορούσε η Επιτροπή να μας πληροφορήσει εάν έχει αναληφθεί κάποια νέα δέσμευση εκ μέρους του Καναδά σε ό,τι αφορά την απόσυρση, τροποποίηση, προσθεσμίες και ημερομηνίες σε σχέση με τις εξωεδαφικές πτυχές του εν λόγω νομοσχεδίου;

Απάντηση της κας Bonino εξ ονόματος της Επιτροπής

(18 Σεπτεμβρίου 1998)

Οι υψηλού επιπέδου διαβουλεύσεις σχετικά με την αλιεία, οι οποίες πραγματοποιήθηκαν στις Βρυξέλλες στις 23 Ιουνίου 1998, προσέφεραν άλλη μια ευκαιρία για την έκφραση ενδιαφέροντος σχετικά με τις εξωεδαφικές πτυχές της εκκρεμούσας καναδικής νομοθεσίας (Bill C-27). Το ίδιο αυτό θέμα είχε ανακύψει νωρίτερα κατά τη διάσκεψη κορυφής Κοινότητας - Καναδά που πραγματοποιήθηκε στις 14 Μαΐου 1998; με την ευκαιρία αυτή, η καναδική πλευρά ανέλαβε την υποχρέωση να αλλάξει στάση. Περαιτέρω, το θέμα συζητήθηκε μετά τις συνομιλίες οι οποίες έλαβαν χώρα στην Καναδική Βουλή των Κοινοτήτων, στο πλαίσιο της επιτροπής για την αλιεία, στις 28 Μαΐου 1998, στη διάρκεια των οποίων κυβερνητικά στελέχη αντιπαρέθεσαν προτάσεις οι οποίες αποσκοπούσαν στην επιδείνωση ορισμένων διατάξεων της εν λόγω καναδικής νομοθεσίας. Τονίστηκε ότι το θέμα αυτό συνεχίζει να απασχολεί σοβαρά την Κοινότητα. Η καναδική πλευρά έλαβε γνώση του αιτήματος της Κοινότητας σύμφωνα με το οποίο πρέπει να δοθεί στο θέμα αυτό ιδιαίτερη προσοχή.

Από τότε, δεν έχουν γίνει γνωστές περαιτέρω εξελίξεις όσον αφορά την τύχη της εν λόγω καναδικής νομοθεσίας. Οι σχετικές συνομιλίες στο πλαίσιο της Καναδικής Βουλής των Κοινοτήτων θα συνεχιστούν το φθινόπωρο μετά τις διακοπές του καλοκαιριού.

Οι προαναφερθείσες υψηλού επιπέδου διαβουλεύσεις έθιξαν όλα τα σχετικά με την αλιεία θέματα, είτε αυτά είναι διμερή είτε πολυμερή. Σε περισσότερο πρόσφατο πλαίσιο, συνομιλίες σχετικές με θέματα που αφορούν κυρίως την οργάνωση αλιείας του Βόρειο-δυτικού Ατλαντικού (NAFO) έδειξαν ότι πολλές από τις παρελθούσες δυσκολίες έχουν ξεπεραστεί. Σε διμερές πλαίσιο, συμφωνήθηκε να προωθηθούν οι απέυθείας επαφές μεταξύ των επιχειρήσεων κατά το 1999. Αυτό αποσκοπεί στη δημιουργία της ευκαιρίας συνάντησης των ενδιαφερομένων κύκλων. Περαιτέρω, θα χρησιμεύσει ως πρόδρομος για την ανανεωμένη και ενισχυμένη συνεργασία μέσω αμοιβαίως επωφελούμενων κοινοπραξιών ή άλλων εταιρικών σχέσεων.
ΓΡΑΠΤΗ ΕΡΩΤΗΣΗ E-2935/98

υποβολή: Christoph Konrad (PPE) προς την Επιτροπή

(8 Οκτωβρίου 1998)

Θέμα: Συμβατότητα του άρθρου 7α του γερμανικού νόμου περί εμπορευματικών μεταφορών (GüKG) με τον κοινοτικό κανονισμό 3118/93 σχετικά με το καμποτάζ καθώς και το υπόλοιπο κοινοτικό δίκαιο

1. Ανταποκρίνεται το άρθρο 7α, σχετικά με την ασφάλιση αστικής ευθύνης για ζημίες εμπορευμάτων, του γερμανικού νόμου περί εμπορευματικών μεταφορών στις βασικές αρχές του κοινοτικού κανονισμού 3118/93(1) σχετικά με το καμποτάζ;

2. Εάν ναι, γιατί;

3. Εάν όχι, πώς προτίθεται η Επιτροπή να άρει αυτή την ασυμβατότητα;

4. Υπάρχει στις εθνικές νομοθεσίες των άλλων κρατών μελών της Ευρωπαϊκής Ένωσης μια τέτοια ασφάλιση αστικής ευθύνης για ζημίες εμπορευμάτων;

5. Φρονεί η Επιτροπή ότι η διάταξη αυτή συμβιβάζεται με το υπόλοιπο κοινοτικό δίκαιο;

6. Συνιστά η διάταξη αυτή παρεμπόδιση της ελεύθερης κυκλοφορίας εμπορευμάτων ή της ελεύθερης παροχής υπηρεσιών στην εσωτερική αγορά;

Απάντηση του Κ. Kinnock εξ ονόματος της Επιτροπής

(23 Νοεμβρίου 1998)

1.-3. Ναι. Στην παράγραφο 7α της σχετικής γερμανικής νομοθεσίας υποχρεούται ο μεταφορέας, σε περίπτωση που η φόρτωση και η εκφόρτωση πραγματοποιούνται σε γερμανικό έδαφος, να έχει ασφαλιστική κάλυψη για ζημίες των οποίων φέρει την ευθύνη κατά την εκτέλεση των μεταφορών. Στο άρθρο 6.1α του κανονισμού του Συμβουλίου (ΕΟΚ) 3118/93, της 25 Οκτωβρίου 1993, όπου προβλέπονται οι συνθήκες με τις οποίες ξένοι μεταφορείς μπορούν να εκτελούν εθνικές οδικές μεταφορές εντός του κράτους μέλους (κανονισμός για το καμποτάζ)(2), ρητά αναφέρεται ότι, σε ό,τι αφορά τις τιμές και τους όρους των συμβάσεων μεταφοράς, η εκτέλεση μεταφορικών εργασιών καμποτάζ υπόκειται στις νομοθετικές, κανονιστικές και διοικητικές διατάξεις που ισχύουν στο εκάστοτε κράτος μέλος.

4.-5. Ναι.

6. Όχι.

(1) ΕΕ L 279 της 12.11.1993, σελ. 1.

(2) ΕΕ L 279 της 12.11.1993.
ΓΡΑΠΤΗ ΕΡΩΤΗΣΗ E-2608/98

υποβολή: Bárbara Dührkop Dührkop (PSE) προς την Επιτροπή

(1 Σεπτεμβρίου 1998)

Θέμα: Κριτήρια όσον αφορά τα κεφάλαια Α-30 και Α-31 του προϋπολογισμού

Οι οργανώσεις ευρωπαϊκού ενδιαφέροντος που επιδοτούνται από τα κονδύλια των κεφαλαίων Α-30 και Α-31 του προϋπολογισμού για να μπορέσουν να εισπράξουν το δεύτερο ήμισυ της επιδότησής τους απαιτείται να έχουν καλύψει το 10 % του συνολικού κόστους των δραστηριοτήτων τους από πόρους μη προερχόμενους από την Ευρωπαϊκή Ένωση.

Διάφορες οργανώσεις στον τομέα της νεότητας εξέφρασαν τις ανησυχίες τους για την παράλειψη της Επιτροπής να θέσει με σαφήνεια ακριβή κριτήρια που να καθορίζουν το είδος των πόρων που μπορούν να συνυπολογίζονται στο εν λόγω 10 %.

Ποια είναι ακριβώς τα κριτήρια αυτά; Θα μπορούσαν να λαμβάνονται υπόψη στο εν λόγω 10 % μη χρηματικοί πόροι των εν λόγω οργανώσεων, όπως δηλαδή τα κινητά ή ακίνητα περιουσιακά τους στοιχεία;

Απάντηση του κ. Liikanen εξ ονόματος της Επιτροπής

(8 Οκτωβρίου 1998)

Από τα κονδύλια των κεφαλαίων Α-30 και Α-31 η Επιτροπή επιδοτεί είτε ειδικά προγράμματα είτε τη συνολική δραστηριότητα των δικαιούχων. Το κριτήριο κατώτατης από κοινού χρηματοδότησης 10 % των προϋπολογισμών που επιδοτούνται από τον προϋπολογισμό της Κοινότητας εφαρμόζεται και στις δύο περιπτώσεις.

Στην περίπτωση των προγραμμάτων, το κριτήριο αυτό αναφέρεται συγκεκριμένα στον προϋπολογισμό της ενέργειας και όχι στη συνολική δραστηριότητα των δικαιούχων.

Στην περίπτωση επιδότησης της συνολικής δραστηριότητας των δικαιούχων ισχύουν οι ετήσιοι λογαριασμοί της οργάνωσης για τον υπολογισμό της από κοινού χρηματοδότησης. Στο βαθμό που εφαρμόζονται οι κανόνες που χρησιμοποιούνται συνήθως στη λογιστική, είναι επιλέξιμα για τον υπολογισμό της από κοινού χρηματοδότησης, τα έξοδα για την υποδομή που είναι καταχωρημένα στα λογιστικά βιβλία.
ΓΡΑΠΤΗ ΕΡΩΤΗΣΗ E-3058/98

υποβολή: María Estevan Bolea (PPE) προς την Επιτροπή

(8 Οκτωβρίου 1998)

Θέμα: Πιθανή μη εφαρμογή, εκ μέρους ορισμένων κρατών μελών, του Πρωτοκόλλου του Κυότο σχετικά με την αλλαγή του κλίματος

Σύμφωνα με πρόσφατα δημοσιεύματα του τύπου, η Γαλλία, η Γερμανία και η Ολλανδία δεν θα μπορέσουν να επιτύχουν τους στόχους που όρισε το Πρωτόκολλο του Κυότο. Την ευθύνη για την επίτευξη των στόχων αυτών την έχουν τόσο τα κράτη μέλη όσο και η Ευρωπαϊκή Κοινότητα.

Ποιά είναι η στάση της Επιτροπής απέναντι στην κατάσταση αυτή;

Πρόκειται να λάβει η Επιτροπή κάποια μέτρα σε σχέση με το συγκεκριμένο θέμα;

Θα τρποποιήσει η Επιτροπή την πρότασή της προς την IVΔιάσκεψη των Μερών, στο Μπουένος Άϊρες, εξαιτίας της κατάστασης αυτής;

Απάντηση της κ. Bjerregaard εξ ονόματος της Επιτροπής

(27 Νοεμβρίου 1998)

Το πρωτόκολλο του Κυότο δεν έχει ακόμη τεθεί σε ισχύ. Προκειμένου να τεθεί σε ισχύ θα πρέπει να κυρωθεί από 55 μέρη, συμπεριλαμβανομένων των μερών που αναφέρονται στο παράρτημα Ι τα οποία να ευθύνονται τουλάχιστον για το 55 % των συνολικών εκπομπών διοξειδίου του άνθρακα κατά το 1990 από τα μέρη που καλύπτει το παράρτημα Ι. Επιπλέον η Κοινότητα και τα κράτη μέλη δεν έχουν ακόμη επικυρώσει το ως άνω πρωτόκολλο, με αποτέλεσμα οι διατάξεις του, συμπεριλαμβανομένων των στόχων μείωσης των εκπομπών, να μην είναι ακόμη δεσμευτικές για τα κράτη μέλη.

Επιπλέον η Επιτροπή υπογραμμίζει ότι οι στόχοι που θεσπίζει το πρωτόκολλο του Κυότο θα πρέπει να επιτευχθούν από τα συμβαλλόμενα μέρη έως το 2012. Ως εκ τούτου, θεωρεί πρόωρο να λάβει θέση έναντι των δημοσιευμάτων του Τύπου με θέμα το ενδεχόμενο ορισμένα από τα κράτη μέλη να μη συμμορφωθούν προς τους στόχους του πρωτοκόλλου.

Ο επιμερισμός ευθυνών μεταξύ των κρατών μελών στον οποίο κατέληξε το Συμβούλιο τον Ιούνιο του 1998 παραμένει αμετάβλητος.